***Modlitbové stretnutie s Pannou Máriou***

***a so sestrou Katarínou Labouré na ulici du Bac***

(Pri vchode do kostola /či kaplnky/ umiestniť 2-3 košíky, papier a ceruzky, kde si prítomní budú môcť vložiť svoje úmysly modlitieb, a tie budú nesené v procesii na záver modlitbového stretnutia.)

**Pieseň: Bez hriechu počatá, Panna Mária.... 3-krát**

**Rozprávač:** Keď vstúpime do Kaplnky Panny Márie Zázračnej medaily na ulici du Bac 140 v Paríži, zrazu sa nám chce zvolať: *"Je to tu ako doma."* Áno, tam sme ako doma, veď je tu Matka a je to miesto, kde Boh prebýva s ľuďmi (Zjv 21,3). Boh chce prebývať v chrámoch, aby sa tam s nami stretával.

**2. rozprávač:** **"Môj dom sa bude volať domom modlitby pre všetky národy."** (Mk 11,17)

**Pieseň: Vždy je s nami tá....**

**Rozprávač:** Chrám je sviatočný priestor, kde ľudská rodina vytvára tvár Boha, keď sa tu schádza oslavovať ho. V roku 2015 kaplnka Panny Márie Zázračnej medaily v Paríži slávila svojich 200 rokov. Tu od roku 1815 začal prebývať Sviatostný Kristus a v roku 1830 tu bola na vzácnej návšteve nebeská Matka – Panna Mária. Je to dom, kde sa stretávame so svojím Otcom skrze Jeho Syna a nášho Pána, Ježiša Krista v jednote s Duchom Svätým.

Započúvajme sa do slov sv. Kataríny, aby nám povedala o mimoriadnej návšteve Panny Márie v tejto kaplnke v noci z 18. na 19. júla 1830. Panna Mária prišla na toto stretnutie so sestrou Katarínou 15 rokov po otvorení kaplnky. Prišla, aby nám povedala, že sme tam "doma" a Jej náručie je široko roztvorené, aby prijalo všetkých prichádzajúcich.

**2. rozprávač:** **Tento "dom je vždy pohostinný.**" (Rim 12,13)

**Pieseň: Svätá Mária Kráľovná.....**

**Rozprávač:** Mária, naša Matka je tu, čaká na nás, ako čakala na sestru Katarínu, ktorá aj nám teraz ponúka prežiť podobnú skúsenosť.

**Sv. Katarína**: *"Áno, Panna Mária ma čakala tu, v tejto kaplnke, hoci už dávno bola so mnou. Ako viete, narodila som sa 2. mája 1806, v mesiaci máji, ktorý je zasvätený Panne Márii. To bolo pre mňa prvým znamením jej prítomnosti v mojom živote. Narodila som sa v Burgunsku, v krajine sv. Bernarda, pre ktorého Mária bola "hviezdou", ktorá nás "naviguje" v tomto svete. A tak moja rodná zem bola naplnená jej prítomnosťou. V kostole, v našej dedine vo Fain-les-Moutiers (*fén le mutjé) *bol nádherný obraz, ktorý ju predstavoval ako Nanebovzatú. Od útleho detstva som hľadela na jej oči plné dobroty a pokoja. Som si istá, že pri mojom krste sa dívala na mňa s láskou. Veď krstom sme všetci Božie deti, jemu zasvätené, a tak sme aj deti jeho svätej Matky Márie."*

**2. rozprávač:** **"V dome môjho Otca je mnoho príbytkov."** (Jn 14,2)

**Pieseň: Mária bez hriechu počatá...**

**Sv. Katarína:** *"V októbri 1815 som mala 9 rokov, bolo to tiež v Máriinom mesiaci, keď Boh povolal moju mamičku do svojho nebeského domu a zostala som polosirota. Bola som tak trochu stratená a hľadala som oporu - našla som ju u Panny Márie, ktorej soška bola na kozube nášho domu. Veľmi som plakala a celá v slzách som vystúpila na stoličku, aby som objala Pannu Máriu. Prosila som ju, aby mi nahradila mamu a aby od tej chvíle bola ona mojou mamou. A tak ma Mária učila vziať život do rúk a nasledovať Pána s odvahou. Počas mojich prácou naplnených dní, som cítila Božiu prítomnosť. Panna Mária bola vždy mojou najlepšou radkyňou, mojou mamičkou. Viedla ma k svojmu Synovi a pomáhala mi zasvätiť mu svoj život v Spoločnosti dcér kresťanskej lásky. A tak som ako 24-ročná prišla do Paríža, do môjho nového domu na ulici Bac /bak/ č. 140."*

**Pieseň:** k Panne Márii, hviezde, ktorá nás vedie po ceste...

**Sv. Katarína:** *"Večer, 18. júla 1830, som počula, ako ma niekto zavolal po mene: "Sestrička, sestrička!" Zobudila som sa. Pri posteli stálo tajomné dieťa a pozývalo ma, aby som vstala: "Svätá Panna ťa čaká!" Hneď som si pomyslela: Ale veď ma budú počuť. Dieťa však odpovedalo: "Buď spokojná, je pol dvanástej, všetci spia. Počkám ťa." Obliekla som sa a išla za ním... keď som prišla do kaplnky... čakala som pohrúžená do modlitby... a potom... som počula akoby šuchot hodvábnych šiat..."*

*"Hľa, Svätá Panna", povedalo mi dieťa, ale ja som si to neuvedomovala a zostala som stáť ďaleko od kresla. Vtom mi dieťa povedalo silnejšie, už nie detským hlasom, ale mužským. Vtedy som zbadala Pannu Máriu a priskočila som k nej, kľakla som si na schody oltára a ruky som si položila na jej kolená (lono). Moja nebeská Matka bola tu, v dome jej Syna..." "Akú blízkosť, aký pokoj, akú istotu a bezpečie som zakúšala pri nej! Mária sa na mňa dívala a ja som hľadela na ňu. Tajomstvo... Dialóg sŕdc... Tu som prežila najkrajšie chvíle môjho života. Neviem ani vypovedať, čo som zakúšala. Panna Mária mi ukázala ľavou rukou na schody oltára a odporúčala mi, aby som tam prichádzala, a tu vyliala svoje srdce..."*

***Chvíľa ticha...***

**Pieseň:Keď kľačím pred tebou**....

***Rozprávač:*** Panna Mária povedala sv. Kataríne: "Boh ťa chce poveriť istým poslaním". Keď Boh vo Svätom písme niekoho povoláva, vždy mu zveruje určité poslanie. Krstom sme sa stali Božími deti a dostali sme poslanie svedčiť o Božej láske.

Žijeme v Roku zasväteného života. Aj dnes stále existujú muži a ženy, ktorí sa úplne zasväcujú Bohu, aby ho prosili a slúžili mu celým svojím životom, ako to robila sv. Katarína Labouré.

Katarína svojím celkom obyčajným životom, s oporou a vedením Panny Márie, hlboko prežívala svoje povolanie. Aj dnes, ako to bolo u sv. Kataríny, Panna Mária chce kráčať s každým z nás.

Tu je jedno svedectvo, ktorým chceme chváliť Boha a ďakovať mu za prítomnosť jeho Matky - prvej zasvätenej - v našom kresťanskom živote. Uvažujme nad našim životom s Pannou Máriou, ktorá nás sprevádza, aby nám pomáhala budovať Boží DOM tam, kde sme: v rodine, v práci, v škole, v našej štvrti, cez naše zapájanie sa do života v Združení, v našom farskom spoločenstve v spoločenskom a politickom živote, v našej duchovnej komunite...

**SVEDECTVO JOŽKA ZVARDOŇA – vedúci skupinky ZZM v BA Dúbravka**

Bol som požiadaný, aby som napísal skúsenosti s Pannou Máriou, ktoré môžu pomôcť ďalším. (pri príležitosti posielania medailí do Sýrie)

Život pod ochranným plášťom Panny Márie, je životom viac ako kráľovského dieťaťa. Neznamená to, že budeme ušetrení prekážok, ale znamená to, že cez prekážky prejdeme tak ako sa píše v Žalme 91.  Navyše s Pannou Máriou každý získa z prekonanej  prekážky vzácne skúsenosti, ktoré sú skutočným zlatom. Panna Maria každého učí, že pri krížoch a ťažkostiach sa nemá reptať, ale modliť sa, chváliť a dobrorečiť Bohu za všetko a tak ostať vo svetle Božej lásky, ktorá premení aj najväčšie zlo na dobro.

Život s Pannou Máriou si vyžaduje vedieť, že  všetko čo robí Panna Maria robí na slávu Božiu. Panna Maria na začiatku svojho pozemského života odovzdala Bohu úplné všetko. A Boh jej odpovedal. Dal Jej svojho Syna. Nekonečne múdry Boh videl ako najlepšiu možnosť pre príchod svojho Syna práve v Panne Márii. Navyše necháva svojho Syna 30 rokov chrániť a formovať Máriou.

V závere svojho pozemského života Pán Ježiš nám dáva Pannu Máriu ako živý testament (Jn 19:27), opäť to urobil v dokonalej múdrosti. Vedel, že len Ona z nás ľudí bola plnou mierou naplnená Duchom Svätým, že len Ona z celého ľudstva je mocnou hradbou, cez ktorú nikdy neprešlo, ani neprejde žiadne zlo a že pod Jej ochranným plastom nájde každý človek pokoj a istotu. Dal nám Pannu Máriu za Matku a urobil to z ďalších milión dôvodov pre naše dobro.

Predtým však ako Boh vstúpi do života každého človeka, tak si pýta súhlas.  Robí tak preto, že Boh je veľký gentleman, ktorý rešpektuje slobodnú vôľu človeka. Preto v minulosti Boh poslal svojho archanjela Gabriela k Márii, aby sa slobodne rozhodla či vysloví "Fiat" Rovnako i dnes Boh dobrovoľne zväzuje Svoju všemohúcnosť slobodnou vôľou človeka a čaká na áno od každého človeka.

Mnohí ľudia vyslovili Bohu svoje Áno. Ale žiadny človek nedokázal naplniť Božiu vôľu tak dokonale a to navyše bez hriechu ako to urobila Panna Maria. Preto sa cez Máriu v dokonale naplnenej Božej vôli  prejavuje taktiež nekonečná miera Božej moci. Tento fakt potvrdzujú tisíce udalosti a zázrakov, keď bola prejavená cez Máriu Božia moc v mimoriadnej sile a nekonečnej miere.

Môžeme spomenúť mnohé udalosti vo Fatime, Lurdoch, Guadallupe, Rue de Bac kde boli tisícky uchránených životov v krvavých občianskych nepokojoch vďaka Zázračnej medaile Panny Márie. Ale i menej známe i keď o nič menšie stovky zázrakov, ako napr. 26.december 2004 ked sa ničivé 12m Tsunami zastavilo na prahu baziliky Panny Márie v Indickom Vailakanni, alebo svedectvo Immaculle Ilibagizovej (Rwanda),  ktorá prežila najkrvavejšiu genocídu akú svet pamätá len vďaka sv. ružencu. Alebo šokujúcu udalosť z 6.8.1945 keď padla v Hirošime atómová bomba a to 7 domov od fary, kde bez následkov prežil. P. Hubert Shiffer a ďalší jezuiti len vďaka dennej modlitbe sv. ruženca. História svedčí, že modlitba sv. ruženca je mocnejšia ako atómová bomba.

V Sýrii, Iraku obyvatelia sú vystavení veľkému súženiu, genocíde, vražednému fanatizmu poblúdených nešťastníkov, používaniu chemických zbrani. Taktiež zapadne veľmoci sú v hlbokej morálnej kríze a ťahajú Európu a Ameriku do hlbokého hospodárskeho prepadu. Riešením je Panna Maria. Ako zastavila mohutný výbuch atómovej bomby v Hirošime, Tsunami vo Vailakanni, totalitné vlády ružencovými revolúciami na Filipínach, uchránila Portugalsko pred komunizmom a vojnou len vďaka tomu, že Jej bolo Portugalsko biskupmi zasvätené, tak dokáže  zastaviť zlo ak ju o to požiadame a v spolupráci s našimi modlitbami a pôstom kdekoľvek a v akejkoľvek forme na svete.

Preto vám prichádzajú  Zázračné medaily Panny Márie, aby ste ich s dôverou nosili a dali mnohým, ktorí túžia po Božej ochrane, pokoji a budú ju chcieť nosiť. Panna Maria vás bude viest a ukáže vám miesta vo vašej krajine, kde Zázračnú medailu je potrebne zanechať a ktoré potrebujú byt chránené Pannou Máriou pred akýmkoľvek zlom a nešťastím.

Ak máte deti, vnúčaťa zasväcujte ich rovnako ako aj seba Panne Márii pod Jej ochranu. Dajte im Zázračné medaily, aby boli chránené aj v čase keď vám to pracovne alebo iné povinnosti nedovoľujú byt s nimi.

Ocenili to už mnohí rodičia vrátané mňa osobne. Bola sobota 16.maja v roku 2015 keď sa na školskom dvore uskutočňovali športové hry a môj najstarší 10 ročný syn sa ich tiež zúčastnil. V čase keď sa vracal z futbalového turnaja s kamarátmi, tak som bol na druhej strane ihriska s mojim najmenším synom. Môj najstarší syn si chcel skrátiť cestu a chcel zoskočiť z 1,8 m vysokého múrika na betón. Keď už bol v skoku, tak sa na miesto kam mal dopadnúť rýchlo  rozbehol malý 2 ročný chlapček. Môj syn videl, že ide zhora dopadnúť na malého chlapca. Chcel zastaviť skok čo ho dostalo do salta a dopadol na betón priamo na celo a nos pred malého 2 ročného chlapca. Svedkovia udalosti povedali, že rana bola tak silná, že ešte 5 metrov od dopadu uder hlavy do betónu prehlušil hlasnú hudbu z reproduktorov ozvučujúcich cely školský areál. Mamička malého 2 ročného chlapca bola presvedčená, že môj syn sa po páde už nepostaví a zostane ležať. Po krátkom tichu sa ku údivu všetkých môj syn so skrvavenou hlavou posadil.

Okolo stojaci svedkovia ma ihneď zavolali na miesto. Keď som videl ako môjho syna bolela hlava, výšku muru, počul o spôsobe ako spadol na hlavu, tak moje obavy o ďalší zdravotný vývoj môjho syna začali rýchlo narastať. Začal som sa v duchu modliť, bal som sa, že môžu to byt posledné chvíle jeho života. V modlitbe som sa obrátil na Pannu Máriu, krátko na to som pocítil Jej pokoj v zmysle, že i keď ja nemám vôbec pod kontrolou zdravotný stav svojho syna, tak Panna Maria bola v správnom čase na správnom mieste a mala cely pád starostlivo pod kontrolou. Lekár, ktorý prišiel na miesto úrazu ako  i ďalší lekári v nemocnici si boli isti, že muselo dôjsť k nejakým zraneniam, starostlivo hľadali poškodenia, ale nič okrem hlbokých odrenín na čele, nose a na hornej pere nenašli. Môj syn nemal a nemá žiadne následky z pádu.

Som si istý, že Panna Maria dala v čase pádu medzi hlavu môjho syna a betón svoj zázračný plast. Môj syn ako i cela moja rodina sme zasvätení Panne Márii pod jej ochranu, každý z nás nosíme Zázračnú medailu Panny Márie.

Chcem každého povzbudiť, aby mal dôveru ku Panne Márii, Ona je Kráľovná anjelov, pokoja, ktorá vám len a len pridá na šťastí a Božom požehnaní a prinesie milosti, ktoré z pohľadu Božej múdrosti najviac potrebujete.

Navyše Panna Maria je vysokorýchlostná telefónna linka do neba. Vaše modlitby do neba dostane bezodkladne a ešte ich aj očistí, posvätí, vás pritom požehná, občerství pokojom, bezpečne ochráni od každého nebezpečenstva.

Toto vysokorýchlostné telefónne spojenie do neba ma navyše neobmedzený roaming s celosvetovým pokrytím bez výpadku signálu a obmedzenia času. Odporúčam každému sa utiekať pod ochranu Panny Márie, v modlitbách jej odovzdávať svoje starosti, zdokonaľovať si s ňou svoj vzťah a tak mat svoju privátnu vysokorýchlostnú telefónnu linku do neba.

* Na slávu Otca bez hriechu počatá Panna Mária oroduj za nás, ktorí sa k tebe utiekame.
* Na slávu Syna bez hriechu počatá Panna Mária oroduj za nás, ktorí sa k tebe utiekame.
* Na slávu Ducha Svätého bez hriechu počatá Panna Mária oroduj za nás, ktorí sa k tebe utiekame. Amen.

v Bratislave, 21.10.2015

***Chvíľa ticha...***

**Pieseň:** kde sa hovorí o nádeji, o Márii, ktorá vedie svoj ľud a pod....

**Rozprávač:** Katarína sa dívala na Pannu Máriu a Panna Mária sa dívala na Ňu. Pozvala ju, aby sa obrátila a dívala k svätostánku. Takto sa spoločne dívali na Ježiša a adorovali.

**Sv. Katarína:** *"Panna Mária... povedala, ako sa mám správať v mojich ťažkostiach a ako ukázala ľavou rukou ku schodom oltára, povedala mi, aby som tu prichádzala, tu vyliala svoje srdce. Takto tu dostanem všetky rady, ktoré budem potrebovať.*

*Povedala mi tiež: "Prichádzajte k tomuto oltáru, tu budú milosti rozšírené na všetkých, ktorí budú o ne prosiť s dôverou a vrúcne. Milosti dostanú veľkí i malí."*

**Pieseň** k Sviatosti Oltárnej... alebo *Prichádzame k tebe, Pane, so srdcom plným radosti...*

**VYLOŽENIE SVIATOSTI OLTÁRNEJ**

**Rozprávač alebo kňaz:** Vložme do Božieho Srdca, na príhovor Panny Márie, celý náš život, každý náš deň. Klopme na bránu Najsvätejšieho Srdca Ježišovho, ktoré je domom Božím a bránou do neba!

**Tichá adorácia** (môže byť prerušovaná krátkymi refrénmi z Taizé...)

**Procesia s košíkmi**

**Rozprávač alebo kňaz:** Pane Ježišu, tak ako to žiadala tvoja Matka, Panna Mária, prišli sme a priniesli sme k tomuto oltáru všetky úmysly vďaky a prosby, ktoré sme napísali na tieto lístky ako i tie, ktoré nosíme hlboko v srdci. Ak je to tvoja svätá vôľa, vypočuj ich. Ďakujeme ti za všetko, Pane Ježišu!

***Chvíľa ticha...***

**Pieseň:** Ctíme túto Sviatosť slávnu... (požehnanie)

Na záver pieseň k Panne Márii alebo zopakovať**: "Mária bez hriechu počatá"**

**Zasvätenie sa Panne Márii**

**Pieseň: Prijmi Matka v náruč dietky......**